De har 16.000 følgere på Facebook, og de har spillet for 25.000 mennesker. MD-Duo, er et professionelt dinner- og danseorkester, og de er klar til at spille deres musik for endnu flere mennesker. Det er drengene Martin Dinitzen og Dennis Kristensen fra Thy, der udgør bandet, og de har bygget et nyt musikstudie for at satse hele butikken på at blive et nyt navn inden for dansktop. - Vi satser på det her, og vi giver den virkelig gas. Den største drøm er at kunne leve af at spille vores eget musik, siger Dennis Kristensen, der er guitarist og sanger i bandet. MD Duo optræder med flest covernumre, men de har også udgivet et par albums med deres egne sange. Hør MD Duos koncert fra Thy Rock 2022 lige her: Ikke kun musik for ældre Der er ikke mange musikgenrer, der har så mange fordomme omkring sig, som dansktop har. Men de to musikere fra Thy er enige i, at melodierne ikke er ens, og at dansktop ikke kun er for de ældre, understreger de. - Det er som om, at unge mennesker ikke rigtig vil kendes ved, at de kan lide dansktop i ædru tilstand, men så når de får bajere, så begynder det at ligne noget, så skråler de med, siger Martin Dinitzen, der er trommeslager i MD Duo og Dennis Kristensen tilføjer: - Vi plejer at sige, at vi har taget dansktop med et skud ungdom i "æ’ røv". De to dansktop-musikere mødte hinanden i 8. klasse, her fandt de hurtigt ud af, at de var vilde med at spille musik. - Vi var faktisk sidekammerater første dag, og i frikvarterne spillede vi musik sammen, den gang var det nok lidt mere rockmusik, fortæller Dennis Kristensen. Sidenhen er bandet blevet så populær, at de har omkring 150 koncerter om året. Optrådt for 25.000 MD Duo havde skrevet en hyldestsang til Jonas Vingegaard, og da Tour de France-vinderen kom hjem til fest i Glyngøre skulle bandet naturligvis spille deres sang. - Det var møjfedt at optræde for så mange, siger forsangeren og trommeslageren fortsætter: - Det var helt surrealistisk, der var så mange mennesker, man kunne ikke se halvdelen af dem, men det var bare megafedt.

Referat:
Martin Dinitzen og Dennis Kristensen er til sammen MD Duo, og de er gået all in på at blive et nyt navn på dansktop-scenen.